**LIETUVOS RESPUBLIKOS VYRIAUSYBĖ**



**N U T A R I M A S**

**DĖL VALSTYBINĖS RINKLIAVOS**

1991 m. liepos 31 d. Nr. 314

Vilnius

Lietuvos Respublikos Vyriausybė nutaria:

1. Nustatyti, kad iki bus priimti atitinkami Lietuvos Respublikos įstatymai:

1.1. valstybinę rinkliavą ima specialiai tam įpareigotos valstybinės įstaigos už įmonėms, įstaigoms, organizacijoms ir gyventojams atliekamus veiksmus bei išduodamus dokumentus;

1.2. valstybinė rinkliava imama:

1.2.1. už teismuose pateikiamus ieškininius ir priešieškininius pareiškimus, trečiųjų asmenų, turinčių savarankiškų reikalavimų, pareiškimus, pareiškimus dėl ikisutartinių ginčų, skundus ir pareiškimus dėl bylų, kylančių iš administracinių teisinių santykių, dėl ypatingosios teisenos bylų, taip pat už kasacinius ir priežiūrinius skundus dėl teismų sprendimų bei teismų pakartotinai išduodamus dokumentų nuorašus;

1.2.2. už skundus (pareiškimus, prašymus ir pan.) pareigūnams, turintiems teisę paduoti priežiūrinį protestą;

1.2.3. už valstybiniame arbitraže pateikiamus ieškininius pareiškimus, taip pat pareiškimus dėl valstybinio arbitražo sprendimų ir nutarčių peržiūrėjimo;

1.2.4. už notarinių veiksmų atlikimą valstybinėse notarinėse kontorose, notariškai patvirtintų dokumentų dublikatų išdavimą;

1.2.5. už metrikacijos aktų registravimą, taip pat kartotinių metrikacijos aktų liudijimų išdavimą bei įrašų metrikacijos aktuose papildymą, ištaisymą, pakeitimą ir pan.;

1.2.6. už dokumentų, suteikiančių teisę išvykti į užsienį ar pakviesti į Lietuvos Respubliką gyvenančius kitose šalyse asmenis, išdavimą, pataisas šiuose dokumentuose, užsienio pasų ar juos atstojančių dokumentų registracijos terminų pratęsimą, vizų išdavimą, už prašymus dėl Lietuvos Respublikos pilietybės priėmimo arba jos atsisakymo;

1.2.7. už vaistų ir vaistinių medžiagų įrašymą į Valstybinį vaistų registrą;

1.2.8. už pareiškimus steigti masinės informacijos priemones;

1.2.9. už leidimų (licencijų) verstis licencijuojama veikla išdavimą;

1.2.10. už transporto priemonių valstybinio numerio ženklų, techninio paso išdavimą, transporto priemonių registravimą, techninę apžiūrą, išmetamųjų dujų toksiškumo patikrinimą bei stiklų skaidrumo matavimą (išduodant pažymą), transporto priemonių apžiūrą (išduodant leidimą gamybai arba eksploatacijai) bei kitus kelių policijos atliekamus veiksmus;

1.2.11. už medžiotojo ir žvejo bilietų išdavimą bei pratęsimą;

1.2.12. už medžioklinių šautuvų registravimą ir perregistravimą;

1.2.13. už licencijų medžioti laukinius kanopinius žvėris ir švelniaplaukius žvėrelius išdavimą;

1.2.14. už leidimus gaminti, montuoti, rekonstruoti ir naudoti padidinto pavojingumo objektus išdavimą ir šių objektų registravimą;

1.2.15. už padidinto pavojingumo objektų techninį patikrinimą;

1.2.16. už projektų, normatyvinių aktų darbų saugos klausimais ekspertizę;

1.2.17. už paslaugas, teikiamas išvykstant į užsienį per Lietuvos Respublikos pasienio kontrolės postus (išskyrus geležinkelio, oro ir jūrų transportu).

2. Patvirtinti valstybinės rinkliavos laikinuosius tarifus pagal priedėlį.

3. Nustatyti, kad:

3.1. nuo valstybinės rinkliavos bylose, kurias nagrinėja teismai, atleidžiami:

3.1.1. ieškovai – bylose dėl grąžinimo į darbą, dėl atlyginimo už darbą išieškojimo ir kitų reikalavimų, kylančių iš darbo teisinių santykių;

3.1.2. ieškovai ir pareiškėjai – už ieškinius ir pareiškimus dėl alimentų išieškojimo;

3.1.3. ieškovai – už ieškinius dėl žalos, padarytos suluošinimu ar kitokiu sveikatos sužalojimu, taip pat maitintojo gyvybės atėmimu, atlyginimo;

3.1.4. ieškovai – už ieškinius dėl nusikaltimu padarytos materialinės žalos atlyginimo;

3.1.5. valstybinio socialinio draudimo įstaigos – už ieškinius dėl permokėtų pašalpų ir pensijų išieškojimo, taip pat socialinio draudimo įmokų išieškojimo iš nevalstybinių įmonių, įstaigų bei organizacijų;

3.1.6. policija – už pareiškimus dėl skolininko paieškos išlaidų išieškojimo;

3.1.7. valstybinės mokesčių inspekcijos – už pareiškimus dėl mokesčių ir kitų įmokų į biudžetą išieškojimo iš gyventojų ir už pareiškimus ypatingosios teisenos bylose;

3.1.8. Lietuvos Respublikos valstybės kontrolės departamentas – už ieškinius dėl neteisėtai gautų pajamų ir neteisėtai panaudotų dotacijų bei asignavimų išieškojimo į Lietuvos valstybės biudžetą;

3.1.9. Lietuvos Respublikos aplinkos apsaugos departamentas – už pareiškimus dėl žalos, padarytos aplinkos teršimu ir neracionaliu gamtos išteklių naudojimu, išieškojimo;

3.1.10. prokurorai ir jų pavaduotojai, valstybinio valdymo organai, įmonės, įstaigos ir organizacijos, jų susivienijimai, gyventojai – už teisme pateikiamus įstatymo nustatytais atvejais pareiškimus dėl kitų asmenų teisių bei įstatymo saugomų interesų gynimo;

3.1.11. šalys – ginčuose, susijusiuose su atlyginimu žalos, padarytos asmeniui neteisėtais nuteisimu, patraukimu baudžiamojon atsakomybėn, suėmimu kardomosios priemonės taikymo tvarka, arešto ar pataisos darbų, kaip administracinės nuobaudos, paskyrimu;

3.1.12. asmenys – už kasacinius skundus santuokos nutraukimo bylose, išskyrus kasacinius skundus, kiek tai liečia sprendimo dalį dėl turto padalijimo ir alimentų išieškojimo;

3.1.13. asmenys, įstatymo atleisti nuo teismo išlaidų mokėjimo, – už kasacinius skundus ir skundus (pareiškimus, prašymus ir pan.) pareigūnams, turintiems teisę paduoti priežiūrinį protestą;

3.1.14. šalys – už atskiruosius skundus ir skundus (pareiškimus, prašymus ir pan.) pareigūnams, turintiems teisę paduoti priežiūrinį protestą dėl teismo ar teisėjo nutarčių;

3.1.15. kainų kontrolės organai – už ieškinius dėl neteisėtai (pažeidus kainodaros tvarką) gautų pajamų;

3.1.16. miškų urėdijos ir nacionaliniai parkai – už pareiškimus dėl žalos, padarytos miško pažaidomis visuose Lietuvos Respublikos miškuose, bei žalos medžioklės ūkiui išieškojimo;

3.1.17. savivaldybių tarnybos – už ieškinius dėl lėšų išieškojimo į biudžetą;

3.2. teismų nagrinėjamose bylose, kuriose viena iš šalių atleista nuo valstybinės rinkliavos, ją moka kita šalis, jeigu ji neatleista nuo valstybinės rinkliavos mokėjimo;

3.3. nuo valstybinės rinkliavos už notarinius veiksmus atleidžiami:

3.3.1. asmenys – už jiems išduodamus dokumentus, įskaitant įgaliojimus ar tvirtinamus dokumentų nuorašus, kurių reikia valstybinei pensijai ar pašalpai gauti, taip pat globos ar įvaikinimo bylose;

3.3.2. valstybinės mokesčių inspekcijos – už išduodamus paveldėjimo, tenkančio valstybei, teisės liudijimus;

3.3.3. valstybinės įmonės, įstaigos ir organizacijos – už joms išduodamus paveldėjimo teisės liudijimus;

3.3.4. asmenys – už jiems išduodamus paveldėjimo teisės liudijimus:

3.3.4.1. gyvenamojo namo, buto arba pajaus įnašo gyvenamojo namo, buto statybai, jeigu paveldėtojai iki palikėjo mirties tame name, bute gyveno arba buvo palikėjo šeimos nariai;

3.3.4.2. transporto priemonių, vasarnamių, sodo namelių ir kitų pastatų, – jeigu paveldėtojai kartu su palikėju gyveno arba buvo jo šeimos nariai;

3.3.5. asmenys – už turto testamentu palikimo ar dovanojimo valstybei sutarčių tvirtinimą;

3.3.6. asmenys iki aštuoniolikos metų – už išduodamus paveldėjimo teisės liudijimus;

3.3.7. asmenys – už išduodamus piniginių indėlių, valstybės vienkartinių išmokų ir kitų tikslinių kompensacijų paveldėjimo teisės liudijimus;

3.3.8. asmenų, žuvusių ginant Lietuvos Respubliką, turto pirmosios eilės paveldėtojai;

3.3.9. asmenys už valstybės vienkartinių išmokų ir kitų tikslinių kompensacijų perleidimo sutuoktiniui, tėvams, vaikams, broliams ir seserims sutarčių patvirtinimą;

3.4. nuo valstybinės rinkliavos, imamos Vidaus reikalų ministerijos ir Užsienio reikalų ministerijos bei Krašto apsaugos departamento tarnybų, atleidžiami:

3.4.1. Lietuvos Respublikos gyventojai – už dokumentų vykti į užsienį išdavimą ir paslaugas, teikiamas išvykstant į užsienį per Lietuvos Respublikos pasienio kontrolės postus, jeigu išvykimas susijęs su artimųjų (tėvų, vaikų, sutuoktinių, brolių ir seserų) mirtimi arba šių asmenų kapo lankymu – ne dažniau kaip kartą per metus;

3.4.2. Lietuvos Respublikos gyventojai – už diplomatinių, tarnybinių pasų bei jūreivių pasų išdavimą;

3.4.3. Lietuvos Respublikos gyventojai, dirbantys Lietuvos Respublikos valstybinėse įmonėse, įstaigose ir organizacijose užsienyje, – už dokumentų išvykti į užsienį išdavimą ir paslaugas, teikiamas išvykstant į užsienį per Lietuvos Respublikos pasienio kontrolės postus;

3.4.4. asmenys iki šešiolikos metų – už dokumentų išvykti į užsienį išdavimą ir paslaugas, teikiamas išvykstant į užsienį per Lietuvos Respublikos pasienio kontrolės postus;

3.4.5. valstybinių įmonių, įstaigų bei organizacijų darbuotojai, vykstantys tarnybinėn komandiruotėn į užsienį su tarnybiniais pasais;

3.5. nuo valstybinės rinkliavos, imamos valstybiniame arbitraže, atleidžiami:

3.5.1. valstybinio socialinio draudimo įstaigos – už regresinius ieškinius dėl pensijų ir pašalpų, mokamų nukentėjusiajam, išieškojimo iš kaltų asmenų;

3.5.2. ieškovai ir atsakovai – Lietuvos bankas, Finansų ministerijos įstaigos ir Valstybinės draudimo įstaigos bei savivaldybių tarnybos, kai jie gina valstybės arba savivaldybių interesus;

3.5.3. miškų urėdijos ir nacionaliniai parkai – už pareiškimus dėl žalos, padarytos miško pažaidomis visuose Respublikos miškuose, bei žalos medžioklės ūkiui išieškojimo;

3.5.4. prokurorai ir jų pavaduotojai – už valstybiniame arbitraže pateiktus įstatymo nustatytais atvejais pareiškimus dėl valstybės interesų gynimo;

3.6. nuo valstybinės rinkliavos už metrikacijos aktų įforminimą ir dokumentų išdavimą atleidžiami:

3.6.1. asmenys – už gimimo, mirties, įvaikinimo ir tėvystės nustatymo registravimą, taip pat už klaidų, padarytų registruojant šiuos aktus, ištaisymą;

3.6.2. asmenys – už jiems išduodamus pagal teismo sprendimą, santuokos nutraukimo liudijimus, kai santuoka nutraukiama su asmenimis, nustatytąja tvarka pripažintais nežinia kur esančiais arba neveiksniais ryšium su psichine liga arba silpnaprotyste, arba su asmenimis, nuteistais laisvės atėmimu ilgesniam kaip 3 metų laikotarpiui;

3.6.3. Užsienio reikalų ministerija – už jai išduodamus metrikacijos liudijimų dublikatus;

3.7. savivaldybių, į kurių biudžetus įskaitoma valstybinė rinkliava, Tarybos turi teisę sumažinti ar atleisti nuo valstybinės rinkliavos mokėjimo atskirus juridinius ir fizinius asmenis arba jų grupes;

3.8. teismas ar teisėjas, atsižvelgdamas į turtinę asmens padėtį, patvirtintą tyrimo aktu ar atitinkama pažyma, turi teisę visiškai arba iš dalies atleisti jį nuo valstybinės rinkliavos už teismui paduodamus pareiškimus ir skundus bei teismo išduodamus dokumentus, atidėti ar išdėstyti dalimis valstybinės rinkliavos mokėjimą. Klausimas, susijęs su asmens pareiškimu dėl valstybinės rinkliavos mokėjimo, išsprendžiamas teismo (teisėjo) nutartimi.

Visiškai arba iš dalies atleisti nuo valstybinės rinkliavos už priežiūrinius skundus (pareiškimus, prašymus ir pan.) gali pareigūnai, turintys teisę paduoti priežiūrinius protestus;

3.9. rinkliava įskaitoma į savivaldybių biudžetus ir imama apvalinant iki rublio (penkiasdešimt ir daugiau kapeikų laikoma rubliu, mažiau kapeikų – atmetama);

3.10. valstybinė rinkliava iki 50 rublių įskaitytinai mokama valstybinės rinkliavos ženklais, o didesnė suma mokama kredito įstaigose arba pervedama iš mokėtojo sąskaitos kredito įstaigoje;

3.11. valstybinės rinkliavos ženklų pardavimo tvarką reglamentuoja Lietuvos bankas. Nupirkti valstybinės rinkliavos ženklai atgal nepriimami (nesuperkami);

3.12. teismų nagrinėjamose bylose valstybinė rinkliava sumokama prieš paduodant pareiškimą (skundą), kasacinį skundą ar skundą (pareiškimą, prašymą ir pan.) pareigūnams, turintiems teisę paduoti priežiūrinį protestą, taip pat prieš teismams išduodant dokumentų nuorašus;

3.13. valstybinio arbitražo nagrinėjamose bylose valstybinė rinkliava sumokama iki ieškininio pareiškimo arba pareiškimo dėl arbitražo sprendimo, nutarties peržiūrėjimo padavimo, išskyrus sutartinių ginčų bylas, kur leidžiama sumokėti valstybinę rinkliavą jau iškėlus bylą, tačiau iki bylos esminio nagrinėjimo momento;

3.14. už notarinių veiksmų atlikimą valstybinė rinkliava mokama atliekant notarinius veiksmus, o už esančių valstybinėse notarinėse kontorose dokumentų dublikatų bei dokumentų nuorašų išdavimą – juos išduodant;

3.15. už metrikacijos aktų įregistravimą valstybinė rinkliava mokama paduodant pareiškimus dėl metrikacijos aktų įregistravimo, o už kartotinių liudijimų išdavimą – juos išduodant;

3.16. valstybinė rinkliava už dokumentų, suteikiančių teisę išvykti į užsienį ar pakviesti į Lietuvos Respubliką gyvenančius kitose šalyse asmenis, išdavimą, pakeitimus šiuose dokumentuose, dokumentų, suteikiančių teisę gyventi Lietuvos Respublikoje, išdavimą mokama iki šių dokumentų gavimo;

3.17. valstybinė rinkliava už paslaugas, teikiamas išvykstant į užsienį per Lietuvos Respublikos pasienio kontrolės postus, mokama šiuose postuose įregistruojant išvykimą;

3.18. nenurodytais 3.12–3.16 punktuose atvejais valstybinė rinkliava mokama kartu su pareiškimais dėl tam tikrų veiksmų juridinių ir fizinių asmenų naudai atlikimo arba atitinkamų dokumentų išdavimo;

3.19. valstybinės rinkliavos ženklai klijuojami ant pareiškimų, paduodamų teismams, valstybiniam arbitražui ir kitoms įstaigoms, imančioms valstybinę rinkliavą, atitinkamose registro skiltyse, kuriose registruojami notariniai veiksmai, ir nuvertinami pareigūno, priimančio ar išduodančio dokumentus, parašu, nurodant nuvertinimo datą;

3.20. valstybinė rinkliava (visa ar jos dalis) turi būti grąžinama, jeigu:

3.20.1. rinkliavos sumokėta daugiau, negu reikia pagal šį nutarimą;

3.20.2. atsisakoma priimti pareiškimą;

3.20.3. ieškininis pareiškimas grąžinamas ieškovui Lietuvos Respublikos civilinio proceso kodekso ir ūkinių ginčų nagrinėjimo valstybiniame arbitraže taisyklių numatytais pagrindais;

3.20.4. byla nutraukiama Lietuvos Respublikos civilinio proceso kodekso ir ūkinių ginčų nagrinėjimo valstybiniame arbitraže taisyklių numatytais pagrindais;

3.20.5. pareiškimas paliekamas nenagrinėtas Lietuvos Respublikos civilinio proceso kodekso ir ūkinių ginčų nagrinėjimo valstybiniame arbitraže taisyklių numatytais pagrindais;

3.21. valstybinė rinkliava sumokėta už teismų atliekamus veiksmus ir išduodamus dokumentus, grąžinama remiantis teismo ar teisėjo nutartimi.

Valstybinė rinkliava grąžinama pagal mokėtojo pareiškimą, paduotą valstybinei mokesčių inspekcijai to rajono ar miesto, į kurio savivaldybės biudžetą rinkliava įskaityta, o kai rinkliava sumokėta valstybinės rinkliavos ženklais – atitinkamai valstybinei mokesčių inspekcijai pagal mokėtojo gyvenamąją vietą, jeigu pareiškimas paduotas ne vėliau kaip per vienerius metus nuo tos dienos, kurią rinkliavos suma įskaityta į biudžetą;

3.22. klaidingai pareikalautos valstybinės rinkliavos patikslinimas ir sumos grąžinimas arba išieškojimas leidžiamas ne daugiau kaip už einamuosius ir dvejus praėjusius metus.

4. Pavesti Finansų ministerijai teikti aiškinimus dėl šio nutarimo taikymo tvarkos.

5. Pripažinti netekusiais galios Lietuvos TSR Ministrų Tarybos 1975 m. rugpjūčio 8 d. nutarimo Nr. 293 „Dėl medžioklinių šautuvų įsigijimo, apskaitos ir saugojimo vieningos tvarkos nustatymo“ (Žin., 1975, Nr. 23-228) 3 punktą, Lietuvos TSR Ministrų Tarybos 1990 m. vasario 26 d. nutarimo Nr. 49 „Dėl klausimų, susijusių su Lietuvos TSR spaudos ir kitų masinės informacijos priemonių įstatymo vykdymu“ (Žin., 1990, Nr. 8-210) 3 punktą ir Lietuvos Respublikos Vyriausybės 1990 m. liepos 18 d. nutarimą Nr. 240 „Dėl transporto priemonių pardavimo gyventojams tvarkos“ (Žin., 1990, Nr. [22-550](https://www.e-tar.lt/portal/lt/legalAct/TAR.39C5C72F3340)).

6. Šis nutarimas įsigalioja nuo 1991 m. rugsėjo 1 dienos.

LIETUVOS RESPUBLIKOS MINISTRAS PIRMININKAS G. VAGNORIUS

Lietuvos Respublikos Vyriausybės

1991 m. liepos 31 d. nutarimo Nr. 314

priedėlis

**VALSTYBINĖS RINKLIAVOS LAIKINI TARIFAI**

|  |  |
| --- | --- |
| 1. Už teismuose pateikiamus pareiškimus bei skundus ir teismų kartotinai išduodamus dokumentų nuorašus: |  |
| 1.1. už ieškininius pareiškimus | 10 procentų ieškinio kainos, bet ne mažiau kaip 10 rublių |
| 1.2. už ieškininius pareiškimus dėl santuokos nutraukimo | 100 rublių |
| už ieškininius pareiškimus dėl kartotinės santuokos nutraukimo | 200 rublių |
| turto pasidalijimo atveju, nutraukiant santuoką | 5 procentai ieškinio kainos, bet ne mažiau kaip 10 rublių |
| 1.3. už ieškininius pareiškimus dėl santuokos nutraukimo su asmenimis, kurie nustatytąja tvarka pripažinti nežinia kur esančiais arba neveiksniais ryšium su psichine liga arba silpnaprotyste, arba su asmenimis, nuteistais laisvės atėmimu ne mažiau kaip 3 metų laikotarpiui | 10 rublių |
| 1.4. už ieškininius pareiškimus bylose dėl gyvenamųjų patalpų nuomos sutarties pakeitimo ar nutraukimo, dėl  termino priimti palikimą pratęsimo | 50 rublių |
| 1.5. už ieškininius pareiškimus bylose dėl turto arešto panaikinimo ir neturtinio pobūdžio (arba pagal neįkainotinus ieškinius) bylose | 50 rublių |
| 1.6. už ieškininius pareiškimus bylose dėl reikalavimų, kylančių iš autoriaus teisės, taip pat iš teisės į atradimą, išradimą, racionalizacinį pasiūlymą ir pramoninį pavyzdį | 300 rublių |
| 1.7. už pareiškimus bylose dėl iki sutartinių ginčų | 500 rublių |
| 1.8. už skundus bylose, kylančiose iš administracinių teisinių santykių | 50 rublių |
| 1.9. už pareiškimus ir skundus ypatingosios teisenos bylose | 25 rubliai |
| 1.10. už kasacinius skundus dėl teismų sprendimų | 50 procentų tarifo, mokėtino paduodant pareiškimą |
| 1.11. už skundus (pareiškimus, prašymus ir pan.) pareigūnams, turintiems teisę paduoti priežiūrinį protestą dėl teismo sprendimų: |  |
| bylose, kurios nebuvo nagrinėjamos kasacine tvarka | pagal tarifus nustatytus paduodant kasacinį skundą |
| bylose, kurios buvo nagrinėjamos kasacine ar priežiūros tvarka, taip pat už kartotinius skundus (pareiškimus, prašymus ir pan.) | 50 procentų tarifo, numatyto paduodant kasacinį  skundą |
| 1.12. už teismo sprendimo, nuosprendžio, nutarties ir kitokio teismo nutarimo nuorašo kartotinį | 10 rublių, be to, po 2 rublius už išdavimą kiekvieną parengtą puslapį |
| 2. Už valstybiniame arbitraže pateikiamus pareiškimus: |  |
| 2.1. už turtinio pobūdžio ieškininius pareiškimus | 10 procentų ieškinio kainos, bet ne mažiau kaip 50 rublių |
| 2.2. už neturtinio pobūdžio ieškininius pareiškimus | 500 rublių |
| 2.3. už pareiškimus dėl ikisutartinių ginčų nagrinėjimo | 500 rublių |
| 2.4. už pareiškimus valstybinio arbitražo sprendimams peržiūrėti | 50 procentų mokesčio normos, mokėtinos paduodant ieškininį pareiškimą arba pareiškimą dėl ikisutartinio ginčo |
| 3. Už valstybinių notarinių kontorų atliekamus notarinius veiksmus ir teikiamas paslaugas: |  |
| 3.1. už žemės sklypų gyvenamųjų namų statybai suteikimo neterminuotam naudojimui sutarčių patvirtinimą | 200 rublių |
| 3.2. už gyvenamųjų namų, vasarnamių, sodo namelių ir kitų pastatų perleidimo sutarčių patvirtinimą: |  |
| sutuoktiniui, tėvams, vaikams ir vaikaičiams, broliams ir seserims | 50 rublių |
| kitiems juridiniams ir fiziniams – asmenims | 15 procentų sutartyje numatytos su  mos, bet ne mažiau kaip 200 rublių |
| 3.3. už butų perleidimo sutarčių patvirtinimą: |  |
| sutuoktiniui, tėvams, vaikams ir vaikaičiams, broliams ir seserims | 30 rublių |
| kitiems juridiniams ir fiziniams asmenims | 10 procentų sutartyje numatytos su  mos, bet ne mažiau kaip 200 rublių |
| 3.4. už valstybinio ir visuomeninio butų fondo gyvenamųjų namų pardavimo sutarčių patvirtinimą | 1 procentas namo kainos |
| 3.5. už valstybinio ir visuomeninio butų fondo atskirų butų daugiabučiuose namuose pardavimo sutarčių patvirtinimą | 0,5 procento buto kainos |
| 3.6. už transporto priemonių perleidimo sutarčių patvirtinimą: |  |
| sutuoktiniui, tėvams, vaikams ir vaikaičiams, broliams ir seserims | 50 rublių |
| kitiems juridiniams ir fiziniams asmenims | 10 procentų sutartyje numatytos sumos |
| 3.7. už turto pasidalijimo sutarčių patvirtinimą | 3 procentai turto vertės |
| 3.8. už laidavimo ir kitų neįkainotinų sutarčių patvirtinimą | 50 rublių |
| 3.9 už testamento patvirtinimą | 50 rublių |
| 3.10. už paveldėjimo teisės liudijimų  išdavimą, kai turto vertė: |  |
| iki 1000 rublių | 10 rublių |
| daugiau kaip 1000 rublių:  sutuoktiniui, tėvams, vaikams, vaikaičiams, broliams ir seserims |  |
| 50 rublių |
| kitiems įpėdiniams | 20 procentų paveldėjimo sumos |
| 3.11. už nuosavybės teisės liudijimo į dalį bendro turto, įgyto santuokoje, ir kitų liudijimų išdavimą | 25 rubliai |
| 3.12. už įgaliojimų, suteikiančių teisę naudoti ir tvarkyti turtą (išskyrus autotransporto priemones) ir atlikti kredito operacijas, patvirtinimą: |  |
| sutuoktiniui, tėvams, vaikams ir vaikaičiams | 25 rubliai |
| broliams ir seserims | 50 rublių |
| kitiems juridiniams ir fiziniams asmenims | 100 rublių |
| 3.13. už kitų įgaliojimų patvirtinimą | 5 rubliai |
| 3.14. už atliktą darbą paveldimam turtui apsaugoti | 200 rublių |
| 3.15. už jūrinio protesto akto surašymą | 200 rublių |
| 3.16. už dokumentų vertimo iš vienos kalbos į kitą tikrumo paliudijimą | 10 rublių už puslapį |
| 3.17. už vykdomųjų užrašų padarymą | 3 procentai išieškomos sumos, bet ne mažiau kaip 5 rubliai |
| 3.18. už dokumentų nuorašų ir išrašų (už kiekvieną puslapį) tikrumo ir už parašų dokumentuose (už kiekvieną dokumentą) tikrumo paliudijimą, įskaitant ir vertėjo parašą | 3 rubliai |
| 3.19. už gyventojų, įstaigų, įmonių ir organizacijų pareiškimų perdavimą kitiems asmenims, įstaigoms, įmonėms bei organizacijoms ir už kitų notarinių veiksmų atlikimą, išskyrus nurodytuosius3.1-3.18 punktuose | 15 rublių |
| 3.20. už notariškai patvirtintų dokumentų dublikatų išdavimą | 20 rublių |

Už notarinius veiksmus, atliekamus ne notarinės kontoros patalpose, valstybinė rinkliava imama dvigubo dydžio, be to, turi būti apmokėtos faktinės išlaidos, susijusios su išvykimu atlikti šiuos veiksmus.

Tvirtinant gyvenamųjų namų, butų, vasarnamių, sodo namelių ir kitų pastatų perleidimo sutartis, valstybinė rinkliava skaičiuojama nuo sutartyje numatytos sumos, bet ne mažesnės kaip šio turto vertė sutarties sudarymo dieną.

Tvirtinant transporto priemonių perleidimo sutartis, valstybinė rinkliava skaičiuojama nuo sutartyje numatytos sumos, bet ne mažesnės kaip transporto priemonės vertė, atskaičius iš jos pagal Valstybinio draudimo įstaigos tarnybų metodiką transporto priemonės nusidėvėjimą.

Išduodant paveldėjimo teisės liudijimus, valstybinė rinkliava imama nuo paveldimo turto vertės, esančios palikimo atsiradimo dieną, išskyrus transporto priemones, kurių vertė nu statoma pagal paveldėjimo teisės liudijimo išdavimo dienos būklę.

|  |  |
| --- | --- |
| 4. Už metrikacijos aktų įforminimą ir dokumentų išdavimą: |  |
| 4.1. už santuokos įregistravimą | 50 rublių |
| 4.2. už santuokos nutraukimo įregistravimą: |  |
| pagal sutuoktinių, neturinčių pilnamečių vaikų, tarpusavio susitarimą | 200 rublių |
| pagal teismo sprendimą, jeigu sutuoktiniai yra pirmoje santuokoje | nuo 200 iki 400 rublių (iš vieno  arba abiejų sutuoktinių) |
| pagal teismo sprendimą, jeigu vienas iš sutuoktinių yra kartotinėje santuokoje | nuo 400 iki 600 rublių (iš vieno arba abiejų sutuoktinių) |
| 4.3. už metrikų pakeitimą, ištaisymą  ir papildymą | 50 rublių |
| 4.4. už kartotinį metrikų išdavimą | 10 rublių |
| 5. Už Vidaus reikalų ministerijos ir Užsienio reikalų ministerijos atliekamus veiksmus ir išduodamus dokumentus: |  |
| 5.1. už dokumentų išvykti į užsienį asmeniniais reikalais išdavimą Lietuvos Respublikos gyventojams (įskaitant turistus) | 200 rublių |
| 5.2. už vizą, leidžiančią išvykti iš Lietuvos Respublikos, užsienio pase arba jį atstojančiame dokumente | 20 rublių |
| 5.3. už įvairius pakeitimus anksčiau išduotuose dokumentuose (išskyrus vizą) išvykti iš Lietuvos Respublikos | 20 rublių |
| 5.4. už vizos, leidžiančios išvykti iš Lietuvos Respublikos, pakeitimą, užsienio pase arba jį atstojančiame dokumente | 10 rublių |
| 5.5. už giminaičių ir pažįstamų iš užsienio pakvietimo liudijimų išdavimą Lietuvos Respublikos gyventojams | 50 rublių |
| 5.6. už leidimų užsieniečiams gyventi Lietuvos Respublikoje išdavimą arba pratęsimą, už užsieniečių pasų ar juos atstojančių dokumentų įregistravimą ir registravimo laiko pratęsimą | 50 rublių |
| 5.7. už leidimų asmenims be pilietybės gyventi Lietuvos Respublikoje išdavimą | 50 rublių |
| 5.8. už kartotinių leidimų asmenims be pilietybės gyventi Lietuvos Respublikoje išdavimą (vietoj pamestų) | 100 rublių |
| 5.9. už prašymus dėl Lietuvos Respublikos pilietybės atsisakymo | 50 rublių |
| 5.10. už paslaugas, teikiamas išvykstant į užsienį per Lietuvos Respublikos pasienio kontrolės postus (išskyrus esančius Lietuvos – TSRS ir Latvijos pasienyje) | 30 rublių |
| 6. Už vaistų ir vaistinių medžiagų įrašymą į Valstybinį vaistų registrą | 100 rublių |
| 7. Už pareiškimus dėl masinės informacijos priemonių steigimo | 1000 rublių |
| 8. Už leidimų (licencijų) verstis licencijuojama veikla išdavimą | iki 500 rublių;  konkretų mokesčio dydį nustato ministerija (valstybinė tarnyba), išduodanti leidimą (licenciją) |
| 9. Už Lietuvos Respublikos kelių policijos atliekamus veiksmus ir išduodamus dokumentus: |  |
| 9.1. už transporto priemonių valstybinio numerio ženklų išdavimą: |  |
| automobilio | 50 rublių |
| „Tranzit“ numerio ženklą (iš popieriaus) | 3 rubliai |
| motociklo, motorolerio, motorinio vežimėlio, automobilio priekabos | 25 rubliai |
| mopedo | 5 rubliai |
| 9.2. už transporto priemonių valstybinio numerio ženklų išdavimą vietoj pamestų: |  |
| automobilio | 100 rublių |
| motociklo, motorolerio, motorinio vežimėlio, automobilio priekabos | 50 rublių |
| mopedo | 10 rublių |
| 9.3. už transporto priemonių, kurios priklauso valstybinėms ir valstybinėms akcinėms įmonėms, įstaigoms bei organizacijoms, techninių pasų išdavimą | 10 rublių |
| 9.4. už transporto priemonių, kurios priklauso gyventojams ir privačioms įmonėms (individualioms įmonėms, ūkinėms bendrijoms, akcinėms bendrovėms ir žemės ūkio bendrovėms), techninių pasų išdavimą: |  |
| automobilio | 15 rublių |
| motociklo, motorolerio | 10 rublių |
| rankinio valdymo transporto priemonės, kurią invalidui nemokamai skiria socialinio apsaugos įstaigos | 5 rubliai |
| Išduodant transporto priemonės techninį pasą vietoj pamesto, rinkliava didinama 100 procentų, o išduodant laminuotą techninį pasą | 5 rubliai |
| 9.5. už transporto priemonių registravimą neišduodant techninių pasų: |  |
| automobilio | 2 rubliai |
| motociklo, motorolerio, mopedo, motorinio vežimėlio, automobilio priekabos | 1 rublis |
| 9.6. už tarptautinio transporto priemonės registracijos liudijimo išdavimą | 5 rubliai |
| 9.7. už vairuotojo pažymėjimo išdavimą | 10 rublių |
| 9.8. už vairuotojo pažymėjimo išdavimą vietoj pamesto | 20 rublių |
| 9.9. už teorinį Kelių eismo taisyklių egzaminą | 10 rublių |
| 9.10. už transporto priemonės praktinio vairavimo egzaminą | 25 rubliai |
| 9.11. už transporto priemonės techninę apžiūrą: |  |
| automobilio | 10 rublių |
| motociklo | 3 rubliai |
| priekabos, puspriekabės | 3 rubliai |
| 9.12. už transporto priemonės numerių tikrinimą | 5 rubliai |
| 9.13. už transporto priemonės išmetamų dujų toksiškumo tikrinimą (išduodant pažymą) | 5 rubliai |
| 9.14. už transporto priemonės apžiūrą: |  |
| išduodant leidimą serijinei gamybai arba eksploatavimui | 300 rublių |
| išduodant leidimą eksploatavimui | 10 rublių |
| 9.15. už transporto priemonės stiklų skaidrumo matavimą (išduodant pažymą) | 2 rubliai |
| 10. Už medžiotojo bilieto išdavimą bei pratęsimą | 50 rublių |
| 11. Už žvejo bilieto išdavimą bei pratęsimą | 5 rubliai |
| 12. Už šautuvo: |  |
| registravimą | 50 rublių |
| perregistravimą | 3 rubliai |
| 13. Už licencijų medžioti laukinius kanopinius žvėris ir švelniaplaukius žvėrelius išdavimą Lietuvos Respublikos gyventojams: |  |
| 13.1. briedis: |  |
| patinas | 100 rublių |
| patelė ar jauniklis | 60 rublių |
| 13.2. elnias: |  |
| patinas | 120 rublių |
| patelė ar jauniklis | 40 rublių |
| 13.3. stirna | 20 rublių |
| 13.4. šernas: |  |
| suaugęs | 40 rublių |
| jauniklis | 20 rublių |
| 13.5. lapė | 30 rublių |
| Už valstybės paruošoms pristatomų laukinių kanopinių žvėrių medžioklės licencijų išdavimą rinkliava mažinama 50 procentų. | |
| 14. Už Darbų saugos departamento atliekamus veiksmus: |  |
| 14.1. už leidimų gaminti, montuoti, rekonstruoti ir eksploatuoti slėginius, kėlimo, dujinius, cheminius įrenginius išdavimą | 200 rublių |
| 14.2. už leidimų vykdyti sprogdinimo darbus išdavimą | 25 rubliai |
| 14.3. už leidimų pervežti sprogimo atžvilgiu pavojingas, nuodingąsias, radioaktyviąsias medžiagas ir sprogmenis išdavimą | 75 rubliai |
| 14.4. už leidimų eksploatuoti sumontuotą giluminį gręžinį išdavimą | 75 rubliai |
| 14.5. už slėginių ir keliamųjų įrenginių registravimą | 25 rubliai |
| 14.6. už projektų darbų saugos klausimais ekspertizę | 0,1 procento objekto sąmatinės vertės, bet ne mažiau kaip 100 rublių |
| 14.7. už normatyvinių aktų darbų saugos klausimais ekspertizę | 100 rublių |
| 14.8. už slėginio įrenginio: |  |
| periodinį hidraulinį bandymą, vidaus apžiūrą | 75 rubliai |
| orinę apžiūrą | 30 rublių |
| 14.9. už keliamojo įrenginio: |  |
| periodinį nuodugnų techninį patikrinimą | 75 rubliai |
| dalinį techninį patikrinimą | 30 rublių |

LIETUVOS RESPUBLIKOS VYRIAUSYBĖS

VADOVYBĖS VALDYBOS VIRŠININKAS K. ČILINSKAS

\_\_\_\_\_\_\_\_\_\_\_\_\_\_